stanford-oval/wikipedia huggingface dataset:
לקסוס
מאפייני הבטיחות

בשנת 2006 השיקה לקסוס את הדור הרביעי של מכונית הדגל של המותג – LS 460, יחד עם ארבע טכנולוגיות בטיחות חדשות שהוצגו לראשונה: מערכת לזיהוי מכשולים, סיוע בהיגוי חירום, מערכת קדם התנגשות מאחור ומערכת לניטור ערנות הנהג. עשור לאחר מכן הוצגה לראשונה מערכת הבטיחות של לקסוס – Lexus Safety System +. מערכת זו התפתחה במהלך השנים, כאשר כל גרסה כוללת יכולות ותכונות משופרות בהשוואה לקודמתה. להלן סקירה של גרסאות המערכת:
+Lexus Safety System
הגרסה הראשונית של המערכת הוצגה בשנת 2015 עם השקת הדור הרביעי של לקסוס RX. גרסה זו כללה מערכת קדם התנגשות (PCS), התראה על סטייה מנתיב הנסיעה (LDA), התאמת אורות גבוהים אוטומטית (AHB) ובקרת שיוט דינמית מבוססת חיישני מכ"ם ומצלמה (DRCC). על פי היצרן, המערכת מתמקדת בשלושה תחומים בטיחות קריטיים: זיהוי וצמצום התנגשות חזיתית, שמירה על נתיב הנסיעה בבטחה ושיפור הבטיחות בלילה. גרסה זו יצרה את הבסיס לגישת טכנולוגיות הבטיחות המשולבות של המותג.
Lexus Safety System+ 2.0
הדור השני של +LLS (ראשי תיבות) הוצג בשנת 2017 עם השקת הדור החמישי של לקסוס LS. היא מתבססת על קודמתה, ומציגה פונקציות נוספות לשיפור הבטיחות: מערכת סיוע לזיהוי תמרורים (RSA), מערכת Lexus Co-Drive המשלבת סיוע אקטיבי בשמירה על נתיב הנסיעה יחד עם בקרת שיוט דינמית ומערכת התרעה על תנועה חוצה מלפנים (Front Cross Traffic Alert) . בנוסף, למערכת קדם התנגשות נוספה התרעה בפני הולכי רגל וסיוע היגוי אקטיבי.
Lexus Safety System+ 2.5
הגרסה הבאה של +LLS הוצגה בשנת 2019 עם השקת הדור החמישי של RX. גרסה זו הציגה 3 תכונות חדשות: מערכת התרעה על רכב בשדה ראייה מת (BSM), התרעה בפני תנועה חוצה מאחור (RCTA) ומערכת אורות גבוהים אדפטיביים (AHS) המסוגלת למסך את אזור התאורה של הפנסים באופן סלקטיבי. מערכת קדם ההתנגשות שופרה ונוספה לה התרעה על רוכבי אופניים באור יום. המערכת Lexus Co-Drive שודרגה בכדי לשפר את חווית הנהיגה בנסיעות ארוכות ובתנועה צפופה.
Lexus Safety System+ 3.0
הגרסה העדכנית ביותר עד כה הוצגה בשנת 2021 עם ההשקה של הדור השני של NX. גרסה זו כוללת את כל התכונות הבסיסיות של קודמותיה, ומשפרת מספר מערכות: מערכת היגוי החירום שודרגה ומערכת קדם ההתנגשות שודרגה וכעת כוללת יכולת לזהות כלי רכב חוצים והולכי רגל גם בתנאי תאורה לא אופטימליים. גרסה זו מציגה מספר תכונות חדשות:
סיוע חירום בהיגוי: מסייעת במניעת התנגשויות בנתיב הנסיעה על ידי תמיכה בבלימה ובהיגוי במהלך תמרוני חירום.
זיהוי רכב מתקרב בפניה שמאלה: מתריעה על תנועה מתקרבת ובולמת באופן אוטומטי בעת פניות.
זיהוי הולכי רגל או רוכבי אופניים בפניות: מזהה הולכי רגל או רוכבי אופניים בזמן פניות, מתריעה עליהם ובולמת באופן אוטומטי.
זיהוי רכב מתקרב: שדרוג למערכת קדם התנגשות המסוגלת לזהות התנגשות חזיתית אפשרית, להרתיע עליהן ולבצע בלימה אוטומטית.
בקרת שיוט דינמית עם ניהול מהירות בפניות: שדרוג לבקרת השיוט הדינמית המאפשרת לשמור על מהירות קבועה גם בפניות.
מאז שנת 2010, כל דגמי לקסוס שנבחנו במבחן הבטיחות של יורו NCAP זכו לציון מקסימלי של 5 כוכבים.
חזון "LEXUS ELECTRIFIED"

חזון "LEXUS ELECTRIFIED", שהוכרז בשנת 2019 בתערוכת הרכב היפנית בטוקיו, מבטא את מחויבותה של לקסוס לקדם חדשנות בתחום הרכב באמצעות פיתוח טכנולוגיות הנעה חשמליות. מטרת החזון היא לספק מענה לצרכים המגוונים של לקוחותיה באמצעות מגוון אפשרויות הנעה היברידיות וחשמליות, תוך שמירה על עקרונות היוקרה והאיכות של המותג.
על פי היצרן, עד שנת 2025 מתכננת לקסוס להשיק 20 דגמים חדשים או מחודשים בעלי הנעה חשמלית או היברידית, בהתאם לצורכי המדינות והאזורים השונים ברחבי העולם, כאשר המטרה היא ששיעור המכירות של כלי רכב חשמליים יעלה על זה של כלי רכב המונעים במנועי בנזין. בהתאם לחזון, לקסוס שואפת להשיג נייטרליות פחמנית לאורך כל מחזור החיים של דגמיה – החל מייצור החומרים ועד למיחזור רכבים שירדו מן הכביש עד שנת 2050. כחלק מתהליך זה, לקסוס מתכננת להפוך למותג חשמלי לחלוטין עד שנת 2035.
רכבי קונספט חשמליים שהוצגו כחלק מהחזון:
LF-30 ELECTRIFIED: הוצג בשנת 2019 בתערוכת הרכב בטוקיו, יחד עם ההכרזה על חזון ה-"LEXUS ELECTRIFIED".
LF-Z Electrified: הוצג בשנת 2021, בתור דגם קונספט שנועד לייצג את הדור הבא של הרכב החשמלי של לקסוס, כאשר בהמשך הדגם RZ בוסס על דגם הקונספט הזה.
LF-ZC: הוצג בשנת 2023 בתערוכת הרכב בטוקיו, בתור דגם קונספט שנועד להמחיש את העתיד של ביצועי הנהיגה, העיצוב והטכנולוגיה של רכבים חשמלים. השם מייצג את ראשי התיבות "Lexus Future Zero-emission Catalyst". על פי היצרן, ההשקה של דגם מסחרי המבוסס על LF-ZC צפויה להתרחש בשנת 2026.
LF-ZL: הוצג בשנת 2023 בתערוכת הרכב בטוקיו, בתור דגם קונספט שנועד לבחון את הפוטנציאל של חווית היוקרה ברכבים חשמליים בעתיד. השם מייצג את ראשי התיבות "Lexus Future Zero-emission Luxury".
לקסוס בישראל

יבוא דגמי לקסוס לישראל החל במהלך שנת 2006 על ידי חברת לקס מוטורס. כיום מחזיקה החברה 6 אולמות תצוגה בהרצליה, חיפה, ירושלים, נתניה, פתח תקווה ובבאר שבע.
מכירות בעולם

| שנה | ארצות הברית ארצות הברית | יפן יפן | האיחוד האירופי אירופה | קנדה קנדה | אוסטרליה אוסטרליה | ישראל ישראל |
| --- | --- | --- | --- | --- | --- | --- |
| 1997 | 97,593 | - | 3,395 | - | - | - |
| 1998 | 156,260 |  | 6,928 | - | - | - |
| 1999 | 185,890 |  | 15,771 | - | - | - |
| 2000 | 206,037 |  | 17,183 | - | - | - |
| 2001 | 223,983 |  | 21,342 | - | - | - |
| 2002 | 234,109 |  | 19,378 | - | - | - |
| 2003 | 259,755 |  | 18,292 | - | - | - |
| 2004 | 287,927 |  | 20,970 | 8,318 | - | - |
| 2005 | 302,895 | 10,293 | 23,283 | 10,108 | - | - |
| 2006 | 322,434 | 31,097 | 40,301 | 12,001 | - | 140 |
| 2007 | 329,177 | 34,803 | 40,336 | 13,388 | - | 472 |
| 2008 | 260,087 | 25,945 | 29,632 | 15,001 | - | 395 |
| 2009 | 215,975 | 28,167 | 20,519 | 15,802 | - | 425 |
| 2010 | 229,329 | 33,365 | 18,236 | 14,249 | - | 450 |
| 2011 | 198,552 | 42,365 | 27,396 | 13,364 | 4,089 | 431 |
| 2012 | 244,166 | 43,657 | 26,792 | 15,131 | 6,839 | 481 |
| 2013 | 273,847 | 46,772 | 23,676 | 15,949 | 6,920 | 571 |
| 2014 | 311,389 | 44,246 | 31,460 | 17,565 | 7,000 | 1,002 |
| 2015 | 344,601 | 48,231 | 39,289 | 22,025 |  | 1,453 |
| 2016 | 331,228 | 52,150 | 44,241 | 22,509 |  | 1,400 |
| 2017 | 304,376 | 45,605 | 44,910 | 24,765 |  | 1,230 |
| 2018 | 298,302 | 55,096 | 45,918 | 24,050 |  | 1,515 |
| 2019 | 298,112 | 62,394 | 55,770 | 25,540 |  | 1,618 |
| 2020 | 275,042 | 49,059 | 47,041 | 23,793 |  | 1,482 |
| 2021 | 326,928 | 51,118 | 46,250 | 25,907 |  | 1,854 |
| 2022 | 258,434 | 41,252 | 41,252 | 12,115 |  | 1,845 |
| 2023 | 320,249 | 94,647 | 69,202 |  |  | 1,636 |
| 2024 |  | 86,070 | 82,571 |  |  | 2,420 |
תמונות

לקסוס CT
לקסוס HS
לקסוס ES
לקסוס GS
לקסוס LS
לקסוס GX
לקסוס SC
לקסוס LC קבריולה
לקסוס LX
לקסוס NX 450h+
לקסוס RZ 450e
לקסוס LBX, רמת הגימור "Cool"
לקסוס RX 450h+
לקסוס LFA במרוץ 24 השעות של נורבורגרינג
לקסוס במרוץ 24 השעות של דייטונה
ביבליוגרפיה

Dawson,Chester (2004). Lexus: The Relentless Pursuit. Hoboken, NJ: Jon Wiley & Sons. ISBN 0-470-82110-8.
Long, Brian (2001). Lexus: The Challenge to Create the Finest Automobile. Dorchester, Dorset, UK: Veloce Publishing. ISBN 1-901295-81-8.
Mahler,Jonathan (2004). The Lexus Story: The Behind the Scenes Story of the #1Automotive Luxury Brand in America. NewYork: Melcher Media. ISBN 0-9717935-7-3.
May,Matthew E. (2006). TheElegant Solution: Toyota's Formula for Mastering Innovation. Forward by Kevin Roberts. New York: Free Press. ISBN 0-7432-9017-8. LCCN 2006048411.
Morgan, James M.; Liker, Jeffrey K. (2006). TheToyota Product Development System: Integrating People, Process and Technology. NewYork: Productive Press. ISBN 1-56327-282-2
נואה פונטי

נואה פונטי (באיטלקית: Noè Ponti; נולד ב-1 ביוני 2001) הוא שחיין שווייצרי, זוכה מדליית ארד אולימפית (טוקיו 2020), אלוף אירופה (רומא 2022) ושיאן אירופה בבריכת 25 מטר במשחה ל-100 מטר פרפר. שיאן עולם בבריכת 25 מטר במשחה ל-50 מטר פרפר, סגן אלוף עולם בבריכת 25 מטר (אבו דאבי 2021) וזוכה מדליית ארד באליפות עולם בבריכת 25 מטר (מלבורן 2022) במשחה ל-200 מטר פרפר.
ביוגרפיה > 2021 > מדליית ארד אולימפית

באולימפיאדת טוקיו שנערכה בשנת 2021 הוא זכה במדליית ארד במשחה ל-100 מטר פרפר בשיא לאומי של 50.74 שניות, אחרי קיילב דרסל מארצות הברית שקבע שיא עולם חדש של 49.45 שניות וכרישטוף מילאק מהונגריה (49.68 שניות). בשלב חצי הגמר הוא קבע שיא לאומי חדש של 50.76 שניות ועלה שלישי למשחה הגמר. הוא סיים במקום עשירי במשחה ל-200 מטר פרפר בתוצאה של 1:55.37 דקות, בשלב המוקדמות הוא קבע שיא לאומי חדש של 1:55.05 דקות ועלה מהמקום החמישי לשלב חצי הגמר. נוסף לכך, הוא סיים במקום שישי במשחה שליחים 4x200 מטר חופשי בשיא לאומי חדש של 7:06.12 דקות, כשחיין שלישי הוא קבע ב"זינוק שליחים" תוצאה של 1:46.93 דקות ובמקום 14 במשחה שליחם 4x100 מטר חופשי בתוצאה של 3:14.65 דקות, כשחיין שלישי הוא קבע ב"זינוק שליחים" תוצאה של 48.62 שניות.
ביוגרפיה > 2021 > סגן אלוף עולם בבריכת 25 מטר

באליפות העולם בבריכת 25 מטר שנערכה באבו דאבי, איחוד האמירויות הערביות בדצמבר אותה שנה הוא זכה במדליית כסף במשחה ל-200 מטר פרפר בתוצאה של 1:49.81 דקות, אחרי אלברטו רזטי מאיטליה (1:49.06 דקות) ולפני צ'אד לה קלו מדרום אפריקה (1:49.84 דקות). הוא סיים במקום חמישי במשחה ל-100 מטר פרפר בתוצאה של 49.59 שניות, בשבל המוקדמות הוא קבע שיא לאומי חדש של 49.49 שניות ועלה ראשון לשלב חצי הגמר. נוסף לכך, הוא סיים במקום 13 במשחה ל-50 מטר פרפר בתוצאה של 22.75 שניות בשלב המוקדמות הוא קבע שיא לאומי חדש של 22.52 שניות ועלה מהמקום הרביעי לשלב חצי הגמר.
ביוגרפיה > 2022

באליפות העולם שנערכה בבודפשט, הונגריה ביוני 2022 הוא סיים במקום רביעי במשחה ל-200 מטר פרפר בתוצאה של 1:54.29 דקות, בשלב המוקדמות הוא קבע שיא לאומי חדש של 1:54.75 דקות ועלה מהמקום השני לשלב חצי הגמר שבו קבע שיא לאומי חדש נוסף של 1:54.20 דקות ועלה מהמקום השלישי למשחה הגמר. הוא סיים במקום שמיני במשחה ל-100 מטר פרפר בתוצאה של 51.51 שניות, בשלב המוקדמות הוא קבע תוצאה של 51.17 שניות ועלה מהמקום השלישי ובשלב חצי הגמר הוא קבע תוצאה של 51.18 שניות ועלה מהמקום הרביעי ובמקום 13 במשחה ל-50 מטר פרפר בתוצאה של 23.29 שניות, בשלב המוקדמות הוא קבע שיא לאומי חדש של 23.04 שניות ועלה מהמקום החמישי.
ביוגרפיה > 2022 > סגן אלוף אירופה

חודשיים לאחר מכן, באליפות אירופה שנערכה ברומא, איטליה באוגוסט אותה שנה הוא זכה במדליית כסף במשחה ל-100 מטר פרפר בתוצאה של 50.87 שניות, אחרי כרישטוף מילאק מהונגריה (50.33 שניות) ולפני יקוב מיירסקי מפולין (51.22 שניות). הוא סיים במקום חמישי במשחה ל-200 מטר פרפר בתוצאה של 1:55.26 דקות. נוסף לכך, הוא סיים במקום רביעי במשחה שליחים 4x200 מטר חופשי בתוצאה של 7:08.26 דקות, כשחיין שלישי הוא קבע ב"זינוק שליחים" תוצאה של 1:46.42 דקות.
באליפות העולם בבריכת 25 מטר שנערכה במלבורן, אוסטרליה בדצמבר אותה שנה הוא זכה בשתי מדליות, כסף וארד. מדליית כסף במשחה ל-50 מטר פרפר בתוצאה של 21.96 שניות, אחרי ניקולס סנטוס מברזיל שקבע שיא אליפות חדש של 21.78 שניות ולפני סבסטיאן סאבו מהונגריה (21.98 שניות) ומדליית ארד במשחה ל-200 מטר פרפר בשיא לאומי חדש של 1:49.42 דקות, אחרי צ'אד לה קלו (1:48.27 דקות) ודאיה סטו מיפן (1:49.22 דקות). נוסף לכך, הוא סיים במקום רביעי במשחה ל-100 מטר פרפר בתוצאה של 49.25 שניות. בשלב המוקדמות הוא קבע שיא לאומי חדש והתוצאה השנייה בטיבה באליפות של 48.81 שניות ועלה מהמקום הראשון לשלב חצי הגמר שבו קבע תוצאה של 49.07 שניות ועלה מהמקום השני למשחה הגמר.
ביוגרפיה > 2023

באליפות העולם שנערכה בפוקואוקה, יפן ביולי 2023 הוא סיים במקום שביעי במשחה ל-100 מטר פרפר בתוצאה של 51.23 שניות, בשלב המוקדמות הוא קבע תוצאה של 51.00 שניות ועלה מהמקום הרביעי ובשלב חצי הגמר הוא קבע תוצאה של 51.17 שניות ועלה מהמקום השמיני, סיים במקום 11 במשחה ל-200 מטר פרפר בתוצאה של 1:55.44 דקות וסיים במקום 13 במשחה ל-50 מטר פרפר בתוצאה של 23.26 שניות, בשלב המוקדמות הוא קבע תוצאה של 23.13 שניות ועלה מהמקום החמישי.
ביוגרפיה > 2023 > שיאן אירופה (בריכת 25 מטר)

באליפות אירופה בבריכת 25 מטר שנערכה באוטופן, רומניה בדצמבר אותה שנה הוא זכה ב-4 מדליות, 3 זהב ו-1 כסף. מדליות זהב במשחה ל-50 מטר פרפר בתוצאה של 21.79 שניות, לפני סבסטיאן סאבו מהונגריה (21.96 שניות) ומקסים גרוסה מצרפת (22.06 שניות), במשחה ל-100 מטר פרפר בשיא אירופה חדש של 48.47 שניות, לפני מקסים גרוסה (49.00 שניות) וג'ייקובס פיטרס מהממלכה המאוחדת (49.98 שניות) ובמשחה ל-200 מטר פרפר בתוצאה של 1:49.71 דקות, לפני אלברטו רזטי מאיטליה (1:50.10 דקות) וריכרד מרטון מהונגריה (1:52.12 דקות). מדליית כסף במשחה ל-100 מטר מעורב אישי בתוצאה של 51.62 שניות, אחרי ברנהרד ריטסהאמר מאוסטריה (51.39 שניות) ולפני אנדריאס וזיאוס מיוון (51.91 שניות). נוסף לכך, הוא סיים במקום 14 במשחה שליחים 4x200 מטר חופשי בתוצאה של 7:10.87 דקות, כשחיין שלישי הוא קבע ב"זינוק שליחים" תוצאה של 1:46.79 דקות ובמקום 15 במשחה שליחים 4x100 מטר מעורב בשיא לאומי חדש של 3:35.46 דקות, כשחיין שלישי הוא קבע בפרפר ב"זינוק שליחים" תוצאה של 51.33 שניות.
ביוגרפיה > 2024

באליפות אירופה שנערכה בבלגרד, סרביה ביוני הוא סיים ראשון בשלב המוקדמות במשחה ל-100 מטר פרפר בתוצאה של 51.09 שניות ופרש מהמשך התחרות.
באולימפיאדת פריז שנערכה באוגוסט הוא סיים במקום רביעי במשחה ל-100 מטר פרפר בתוצאה של 50.55 שניות ובמקום חמישי במשחה ל-200 מטר פרפר בשיא לאומי חדש של 1:54.14 דקות.
ביוגרפיה > 2024 > שיאן עולם בבריכת 25 מטר

במסגרת סבב הגביע העולמי שנערך בשנגחאי, הרפובליקה העממית של סין ב-20 באוקטובר הוא קבע בשלב המוקדמות במשחה ל-50 מטר פרפר שיא עולם חדש של 21.67 שניות. שבועיים לאחר מכן, בתחרות שנערכה בסינגפור ב-2 בנובמבר הוא שיפר את שיאו והעמידו על 21.50 שניות.
שיאים אישים > בריכה אולימפית

50 מטר פרפר: 23.04 שניות (2022), שיא שווייץ
100 מטר פרפר: 50.16 שניות (2024), שיא שווייץ
200 מטר פרפר: 1:54.14 דקות (2024), שיא שווייץ
200 מטר מעורב אישי: 1:59.70 דקות (2023)
שיאים אישים > בריכת 25 מטר

200 מטר חופשי: 1:43.78 דקות (2022), שיא שווייץ
50 מטר פרפר: 21.50 שניות (2023), שיא עולם
100 מטר פרפר: 48.47 שניות (2023), שיא אירופה
200 מטר פרפר: 1:49.42 דקות (2022), שיא שווייץ
100 מטר מעורב אישי: 51.57 שניות (2023), שיא שווייץ
200 מטר מעורב אישי: 1:53.10 דקות (2021), שיא שווייץ
ראו גם

התפתחות שיא העולם במשחה ל-50 מטר פרפר
המטבח התימני

מרק רגל תימני, קעריות חילבה, סחוג ירוק ואדום
המטבח התימני הוא סגנון הבישול שמקורו בתימן. המטבח הוא אחד ממטבחי חצי האי ערב.
מאפיינים

המטבח התימני מתאפיין בהעדפה לבשר עוף וכבש יותר מאשר לבשר בקר. באזורי החוף של תימן מוגשים גם מאכלי דגים. המנות הנפוצות ביותר נעשות מאורז וכבש או טלה. ישנן כמה דרכים להכנת כבש: באופן כללי, הטלה מפורק לנתחים גדולים עם עצם. אפשר לבשל את הטלה בנוזלים שלו (מרק, בערבית: "مرق") לקבלת מרק בשר. אפשר לצלות אותו בתנור לקבלת "חניד", או בבור באדמה לקבלת "מנדי".
ככרות לחם אינן בנמצא, ובמקומן נעשה שימוש במאפים אחרים.
כמעט שלא נעשה שימוש בחלב ותוצריו (גבינה, חמאה וכו'). עם זאת, חובצה נחשבת למשקה מועדף בכפרים וחמאה מזוקקת (סאמנה) משמשת כשמן לאפייה.
מאכלים אופייניים למטבח התימני הם מרקי בשר, אורז או ביצים מקושקשות מוגש בתוספת פיתה שנאפתה בטאבון, חילבה וזחוק.
אף על פי שקפה גדל בתימן באופן מסחרי, המשקה הלאומי הוא תה. לעיתים מתובל התה עם ציפורן, הל או נענע. בנוסף, קיים משקה עשוי קליפות פולי קפה בשם קִשְׁר.
בין האזורים השונים במדינה עצמה קיימים הבדלים מסוימים. בצנעא ניתן להבחין בהשפעה עות'מאנית ובאזורים הדרומיים בסביבות עדן ומוקלה בהשפעה הודית.
חומרי גלם > תבלינים

חוויאג' - תערובת תבלינים. קיימות שתי גרסאות שונות, אחת למרק והשניה לקפה.
חילבה - זרעי גרגרנית יוונית.
הל.
כוסברה - טרי, מיובש או זרעים.
חומרי גלם > שמנים

סאמנה -חמאה מזוקקת עם זרעי חילבה קלויים.
שמן שומשום (צַ'לִיד גִ'ילְגִ'לַאן).
שמן חריע (צַ'לִיד כִ'ירְוַואע).
חומרי גלם > רטבים

סחוג/בִּיסבַּאס - רוטב חריף לעיתים אדום ולעיתים ירוק (אחמר/אכ'דר) העשוי בעיקר מפלפלת חריפה, שום, תבלינים ועשבי תיבול. לעיתים מגיע כאבקה יבשה ללא מרכיבים טריים.
חילבה - מטבל העשוי מזרעי גרגרנית יוונית, המוקצפים לתערובת נפוחה ומוספים להם תבלינים וסחוג.
לַאבַּן - לבן סמיך.
מאכלים > מרקים

במרק התימני בשר בקר או עוף וירקות שונים (בצל, כרפס ופטרוזיליה) והוא מתובל עם חוויאג' למרק. הבישול נעשה במשך זמן ארוך. מרקים נפוצים  הם מרק עוף (מרק א-דגּאגּ), מרק דגים (מרק אידם), מרק בקר (מרק בקרי) ומרק רגל (מרק כּורעי).
מאכלים > תבשילים

סלטה - תבשיל בשר, נחשב למאכל הלאומי של תימן.
לסיס -שם גנרי למספר תבשילי קטניות כמו נזיד שעועית, נזיד גרעיני תירס, נזיד חומוס, נזיד תורמוס
מחשוש או שאווייה - צלי בשר עם רוטב מצומצם (בדרך כלל עשוי מריאות/לשון/כבד וחלקי פנים שונים) המוגש בדרך כלל במהלך הג'עלה לספיגת האלכוהול (עַרַאקִי, יין).
פתוּת -פיסות מאפה כלשהו מבושלות עם מרק וחילבה (פתות עלא מרק), עם ביצה וסמנה מלוחה (פתות עלא סַמְן ובַּייד') או מתוקה עם סמנה ודבש (פתות עלא עַסַל וסַמְן).
זום - תבשיל על בסיס גבינות, קמח, סאמנה ותבלינים. הוא נאכל בין היתר בצאת יום הכיפורים ומוסיפים לו חתיכות לחם גסות.
מאכלים > דברי מאפה ולחם

סלוף - פיתה תימנית בעלת מרקם רך וספוגי. זהה ללאפה המצויה ועבה ממנה במעט. לבצק מוספים זרעי קָחטָה. . את הסלוף מכינים על גבי טאבון.
לחוח - פת אורירית מבלילת בצק רכה. עשוי ממרכיבים דומים לסלוף, אך הכנתו נעשית על גבי מחבת המחוממת על אש גבוהה. בשל דלילות הבצק נוצרות על המחבת בועות אוויר שיוצרות מעין חורים.
ג'חנון - מאפה גלילי מבצק עלים הנאפה כל הלילה ולפיכך מתאים להכנה מערב שבת.
כובאנה - מאפה שמרים דמוי חלה עשיר בשמן ושומן, הנאפה כל הלילה ולפיכך מתאים להכנה מערב שבת. לכובאנה 2 סוגים עיקריים:
כֻּבַּאנה מַרַאקִיה - כובאנה בשרית, בדרך כלל מאוד ספוגית עקב השמרים, ולעיתים שובצו בה חתיכות בשר ושומן בקר או עוף.
כֻּבַּאנה סַאמְנִייה - כובאנה חלבית, בדרך כלל עשויה עם סמנה ולעיתים עם מעט סוכר/דבש ומרקמה רך ופחות ספוגי מאחותה הבשרית
מלאווח - דף עגול מבצק עלים. בעבר היה נאפה בטאבון, כיום נפוץ מטוגן במחבת.
זלאביה/עישאר - מאפה העשוי מבצק כשל הסלוף ומטוגן בשמן עמוק, לעיתים בתוספת דבש או סוכר.
סבַּאיה - מאפה שכבות דקות של בצק עלים .
האזון - לחם יומיומי עם זרעי שומר וקצח
כַּאעק - כעכים אפויים מתובלים בקצח (ק'חטה) או בזרעי שומר [חבּ שׁמאל]
מאכלים > מאכלים אחרים

זלאביה - לביבה תפוחה שאוכלים עם אבקת סוכר או עם חריף.
גלובה - מעין זלאביה האפויה במעט שמן על המחבת
ג'עלה - תקרובת פירות ופיצוחים, שנהוג להגיש בשבתות וחגים ובשמחות.
טָּארוּש - תערובת דגנים ופיצוחים קלויים (גרעיני תירס, סומסום, עדשים, גרעיני חמניה ודלעת וכו'), שיש שמכנים כיום בטעות בשם "תערובת ג'עלה".
תַּווּהַאם - גלעיני משמש ואפרסק, המקולפים, מושרים מספר ימים במים כדי לטפל ברעילותם (ציאניד) ומרירותם, ולבסוף נקלים עם מלח וחוואיג' מרק.
דוּכּה - מעין חרוסת
עצ'יט (מאוית לפעמים 'עסיד') - כופתאות סולת למרק, שלעיתים מגישים עם זום.
המטבח היהודי

יהודי תימן פיתחו מאכלים ייחודיים להם, המתאימים לדרישות ההלכה בתחום הקפדה על שמירת השבת, הכשרות והחגים.
המטבח היהודי > מאכלי שבת

ישנם מאכלים הנאכלים בעיקר בשבת.
הג'חנון נאפה במשך כתריסר שעות. נהוג לאוכלו בשבת בבוקר, עם עגבנייה, ביצה קשה וסחוג.
לסיס הוא תבשיל שעועית אדומה וביצה, המבושל בדרך כלל מיום שישי ונאכל בשבת בבוקר.
סבאיה (מכונה גם קורססך) הוא מאפה שכבות בצק מתוק, הנאפה בתנור ונאכל בשבתות ובחגים.
הכובאנה נאפה במשך הלילה ונאכל אף הוא בשבת בבוקר.
שאוויה נאכל בדרך כלל בשבת, בחגים ובערב פסח ונהוג לשתות עמו משקאות חריפים (לדוגמה ערק).
ג'עלה מוגשת לפני הסעודה. לפי נוהג אחר מוגשים הפיצוחים והפירות לאחר ארוחת השבת.
בישראל

בישראל נמכרים מוצרי מזון שמקורם במטבח התימני גם כמזון מהיר. בעדן היה נפוץ הפלאפל, שמקורו במצרים. בישראל פתחו העולים מתימן דוכנים למכירתו, אף שאין מדובר במאכל מן המטבח התימני. כמו כן המלוואח והג'חנון, הנחשבים למזון מהיר בארץ, מקורם מהמטבח בדרום תימן (עדן, לחאג' ושרעב).
בשנות ה-80 פתח המסעדן נרי אבנרי את רשת המסעדות "נרגילה", אשר הגישה אוכל מהיר וזול יחסית, המבוסס על המטבח התימני. ממשיכת דרכה, רשת המסעדות נאפיס, נמנית בין היום המסעדות הרווחיות בישראל.
בישראל נמכרים מוצרי מזון קפואים בהשראת המטבח התימני, זאת בשל התאמתם הגבוהה לייצור כמזון מהיר ומסחרי. עם זאת, מדובר במאכלים על בסיס המרגרינה במקום חמאת הסאמנה, ולכן הם נחשבים בריאים ואיכותיים פחות בהשוואה עם המאכלים האותנטים בשיטת ההכנה המסורתית.
לקריאה נוספת

סו לארקי, המטבח התימני, הוצאת מודן, 2009
הערות שוליים

↑  Tori Avey, Yemenite Soup Recipe with Beef, Chicken or Lamb, Tori Avey, ‏2014-10-06 (באנגלית אמריקאית)
↑  Priya_Srinivasan, Saluf/Salouf - Traditional Yemenite Flatbread, I camp in my kitchen, ‏2014-09-29 (באנגלית אמריקאית)
↑  שרית סרדס-טרוטינו, מגש הכסף: המסעדות הכי משגשגות בישראל, באתר ynet, 3 באוקטובר 2010
| מטבחים בעולם |
| --- | --- | --- |
| אוקיאניה | אוסטרליה • ניו זילנד |  |
| אירופה | אוסטריה • איסלנד • אירלנד • איטליה • אסטוניה • בלארוס • בולגריה • בלגיה • בריטניה (אנגליה • סקוטלנד) • גרמניה • הונגריה • הולנד • יוון • לוקסמבורג • ספרד • סקנדינביה (דנמרק • נורווגיה • שוודיה) • פולין • פורטוגל • צ'כיה • צרפת • רומניה • רוסיה • שווייץ |  |
| אמריקה | ארצות הברית • ארגנטינה • ברזיל • האיטי • ונצואלה • מקסיקו • פרו |  |
| אסיה | אינדונזיה • גאורגיה • הודו • וייטנאם • טורקיה • יפן • קוריאה • ירדן • ישראל • לבנון • מונגוליה • סוריה • סין • סינגפור • עיראק • פרס • קזחסטן • קטר • תאילנד • תימן |  |
| אפריקה | אריתראה • אתיופיה • דרום אפריקה • לוב • מדגסקר • מצרים • מרוקו • תוניסיה • גאנה |  |
| שונות | המטבח היהודי • מטבחי אמריקה הלטינית • המטבח המזרח-תיכוני • המטבח הים-תיכוני • המטבח האסייתי • המטבח ביוון העתיקה • מטבח ימי הביניים |  |
| --- | --- |
בקרת זהויות :  NLI: 987007560347505171  LCCN: sh85031929 
לחוח, אחד מסוגי המאפים במטבח התימני
מונטריי (כדורגל)

קלוב דה פוטבול מונטריי (בספרדית: Club de Fútbol Monterrey) הוא מועדון כדורגל מקסיקני מהעיר מונטריי, בירת מדינת נואבו לאון, המשחק בליגת העל המקסיקנית.
מונטריי הוא מועדון הכדורגל הוותיק ביותר מבין המועדונים הפעילים בצפון מקסיקו, והוא נמצא בבעלות חברת FEMSA, חברת המשקאות הגדולה ביותר באמריקה הלטינית. לזכות המועדון חמש זכיות באליפות מקסיקו, האחרונה שבהן בטורניר האפרטורה 2019, וארבע זכיות בגביע CONCACAF לאלופות, בהן שלוש זכיות רצופות בין 2011 ל-2013. כמו כן, המועדון מחזיק בהישג השיא המשותף לקבוצה מ-CONCACAF במסגרת גביע העולם למועדונים, כאשר סיימה שלישית במסגרת הטורניר ב-2012.
צבעי המועדון הם כחול ולבן, והם ידועים בתלבושת הפסים שהעניקה לה את הכינוי Los Rayados (המפוספסים). כמו כן, הפסים הפכו לחלק מסמל המועדון. מונטריי מארחת את משחקיה באצטדיון BBVA החל משנת 2015, ולמועדון יריבות ארוכת שנים עם טיגרס, כאשר שתי הקבוצות פועלות במטרופולין מונטריי. הדרבי בין השתיים זכה לכינוי קלאסיקו רחיומונטאנו, והוא נחשב לאחד ממשחקי הדרבי החשובים והטעונים במקסיקו.
היסטוריה > ההקמה, הטרגדיה והפירוק הזמני (1945 - 1946)

ב-21 באפריל 1945, בשלהי מלחמת העולם השנייה, הודיע נשיא התאחדות הכדורגל של נואבו לאון, אנחל אסקובדו, על הכוונה להקים קבוצה ראשונה לאזור שתתחרה בליגת העל המקסיקנית החל מעונת 1945/1946. ההחלטה הגיעה בעקבות הצלחת הקבוצה של מדינת נואבו לאון באליפות החובבנית שהתקיימה בעיר חודש קודם לכן. הקבוצה החדשה החלה להתגבש סביב שחקני הסגל של קבוצת המדינה של נואבו לאון.
ב-28 ביוני הוקם המועדון באופן רשמי, תחת השם קלוב דה פוטבול מונטריי. ב-12 ביולי נרשמה הקבוצה רשמית בהתאחדות הכדורגל המקסיקנית כקבוצה ה-16 בליגת העל החל מהעונה הבאה. אנריקה אייאלה מדינה היה לנשיא המועדון הראשון, שהיה לחלק מקבוצת אנשי עסקים שהרכיבו את הנהלת המועדון בראשיתו. ב-19 באוגוסט ערכה הקבוצה את הופעת הבכורה הרשמית שלה, כאשר גברה במגרשה הביתי 1-0 על סן סבסטיאן דה לאון. את שערה הראשון וההיסטורי של הקבוצה כבש שחקנה הספרדי-ארגנטינאי, חוסה "צ'ה" גומס. כבר במחזור הבא ספגה הקבוצה את הפסדה הראשון, כאשר הובסה 6-0 על ידי מונטסומה.
ב-14 בספטמבר הייתה מעורבת הקבוצה בתאונה קשה ששינתה את פניו של המועדון הצעיר. אוטובוס הקבוצה עשה דרכו לעיר גוודלחרה לקראת משחק החוץ מול דפורטיבו אורו. בשעות הלילה, כאשר עצר האוטובוס לתדלוק בעיר סן חואן דה לוס לאגוס, התלקח האוטובוס כאשר שחקני הקבוצה ישנים בתוכו. על אף שלא היו הרוגים במקום התאונה, בין היתר הודות לחוסה "צ'ה" גומס שסיכן את חייו כדי להציל את חיי חבריו, רבים משחקני הקבוצה סבלו מכוויות קשות, פציעות שונות שנגרמו בין היתר מקפיצה דרך חלונות האוטובוס כדי להימלט, ופגיעה נפשית קשה. שלושה חודשים לאחר האירוע נפטר אנריקה ליסאנו בן ה-28, שחקנה הקוסטה ריקני של הקבוצה, כתוצאה מפציעותיו. בהמשך נפטר גם לאונרדו קואדרוס וידאל, ושחקן נוסף בשם אדוארדו קסאדה נאלץ לפרוש מכדורגל. בין הפצועים היה גם מאמן הקבוצה, מנואל גאלאן.
בעקבות האירוע הטרגי, נרתמו שאר קבוצות הליגה לעזרתה של מונטריי, ושלחו שחקנים בהשאלה ללא תמורה על מנת להמשיך את קיום המועדון בליגה. עם זאת, המועדון מוכה האבל שבנוסף נקלע לבעיות כלכליות קשות, התקשה להשתקם מקצועית ועד לסיום העונה ספגה הקבוצה למעלה מעשרים הפסדים, ספגה למעלה מ-120 שערים וסיימה את העונה במקום האחרון בטבלה.
ב-23 ביוני 1946, עם ההפסד לאטלס במחזור הסיום, ביקשה הקבוצה להפסיק את פעילותה, בעקבות הקשיים ומתוך כבוד להרוגי התאונה הקשה. רמון קרדנאס קורונאדו, שהחליף את מדינה בתפקיד נשיא המועדון, הודיע כי המועדון יעבור בנייה מחדש, אך בפועל הקבוצה התפרקה ולא המשיכה בפעילות מכל סוג.